Кур’ёзным з пункту гледжання сучаснай міжнароднай палітыкі выглядае і адна з фармальных прычын канфлікту. Вашынгтону не падабалася, што англічане прымусова вербавалі амерыканцаў у свой вайсковы флот. Да пачатку вайны тыя захапілі, па сцвярджэнні тагачаснага амерыканскага прэзідэнта Мэдзісана, звыш шасці тысяч маракоў, якія на самай справе лічылі сябе амерыканцамі. Нават калі вярбоўка ў брытанскія маракі мела такі маштаб, сапраўдныя прычыны вайны былі, безумоўна, іншыя. Вашынгтон папросту хацеў скарыстацца спрыяльным часам, пакуль Лондан цалкам быў заняты праблемай Напалеона, каб захапіць Канаду.